เซาเบอร์มอเตอร์สปอร์ต

เซาเบอร์มอเตอร์สปอร์ต เอจี (เยอรมัน: Sauber Motorsport AG, ทับศัพท์: เซาเบอร์โมทอร์ชปอร์ท อาเก) เป็นบริษัทวิศวกรรมกีฬาท้าความเร็วและทีมแข่งรถสัญชาติสวิส ก่อตั้งโดยเพเทอร์ เซาเบอร์ เมื่อ ค.ศ. 1970 ในชื่อ เพเพ เซาเบอร์ อาเก (เยอรมัน: PP Sauber AG) โดยผลิตรถสปอร์ตและรถแข่งฟอร์มูลาวันในเวลาต่อมาในฐานะทีมผู้ผลิตอิสระ ทีมมีผลงานโดยรวมในการแข่งขันความทนทานเป็นตำแหน่งแชมป์โลกสองสมัยและชัยชนะในการแข่งขัน 24 ชั่วโมง เลอม็อง 1989 กับเมอร์เซเดส-เบนซ์ ส่วนในการแข่งขันฟอร์มูลาวันซึ่งเข้าร่วมครั้งแรกในฤดูกาล 1993 นั้น มีการเปลี่ยนแปลงภายในทีมหลายครั้ง จนท้ายที่สุดออกจากการแข่งขันหลังสิ้นสุดฤดูกาล 2025 โดยกลายเป็นทีมผู้ผลิตที่เก่าแก่ที่สุดเป็นอันดับที่สี่ในประวัติศาสตร์ฟอร์มูลาวันเมื่อพิจารณาจากจำนวนการออกตัว บริษัท อาวดี้ เอจี ได้เข้าครอบครองกิจการและทรัพย์สินของทีมใน ค.ศ. 2024 เพื่อใช้เป็นรากฐานในการผลิตแชสซีและการแข่งขันของอาวดี้เอฟวันทีม รถแข่งทุกรุ่นของทีม (ยกเว้นรุ่นที่ผลิตโดยบีเอ็มดับเบิลยูเซาเบอร์) ต่างมีหมายเลขรุ่นนำหน้าด้วยตัวอักษรซี (C) เพื่อเป็นเกียรติแก่ภรรยาของเพเทอร์ เซาเบอร์ โดยเขาสร้างรถรุ่นซี1 เป็นรุ่นแรกในโรงรถของบิดามารดา เพื่อใช้ลงแข่งในการแข่งขันชิงแชมป์ท้องถิ่นของสวิตเซอร์แลนด์ ทีมเข้าร่วมการแข่งขันของเอฟไอเอครั้งแรกด้วยรถเซาเบอร์ ซี5 ในรายการ 24 ชั่วโมง เลอม็อง 1977 รถสปอร์ตที่ประสบความสำเร็จมากที่สุดของทีมคือรถเซาเบอร์ ซี9 จากตำแหน่งแชมป์โลกการแข่งขันเวิลด์สปอร์ตคาร์แชมเปียนชิปสองสมัยติดต่อกันในฤดูกาล 1989 และ 1990 ซึ่งพาเมอร์เซเดสกลับมาแข่งขันอีกครั้งในชื่อ ทีมเซาเบอร์เมอร์เซเดส (อังกฤษ: Team Sauber Mercedes) ภายหลังที่กฎข้อบังคับการแข่งขันความทนทานประเภทกรุปซีถูกยกเลิกลง ทีมได้เข้าร่วมการแข่งขันฟอร์มูลาวันโดยอิสระในฤดูกาล 1993 แม้ว่าจะล้มเหลวในการสร้างทีมแข่งร่วมกับเมอร์เซเดสก็ตาม นับตั้งแต่ฤดูกาลแรกจนถึงฤดูกาล 2005 ทีมดำเนินการแข่งขันในฐานะผู้ผลิตอิสระมาโดยตลอด และกลายเป็นที่รู้จักในการผลักดันนักขับรุ่นใหม่ที่มีความสามารถเข้าสู่วงการหลายคน รวมถึงไฮนทซ์-ฮารัลท์ เฟรนท์เซิน, คิมิ ไรโคเนน และฟีลีปี มัสซา เซาเบอร์ยังเป็นผู้บุกเบิกนวัตกรรมทางเทคโนโลยีหลายอย่างที่ต่อมากลายเป็นมาตรฐานในการแข่งขัน เช่น ผนังด้านข้างห้องนักขับที่สูงขึ้น กระปุกเกียร์แบบติดตั้งตามยาว และกระดูกงูแฝดในระบบรองรับล้อหน้า บีเอ็มดับเบิลยูเข้าซื้อกิจการของเซาเบอร์ใน ค.ศ. 2005 และแข่งขันในชื่อ บีเอ็มดับเบิลยูเซาเบอร์เอฟวันทีม (อังกฤษ: BMW Sauber F1 Team) ตั้งแต่ฤดูกาล 2006 ถึง 2009 ทีมทำผลงานในการแข่งขันฟอร์มูลาวันได้ดีที่สุดในช่วงเวลานี้ โดยเฉพาะชัยชนะครั้งแรกของทีมในการแข่งขันคะเนเดียนกรังด์ปรีซ์ 2008 กับรอแบร์ต กูบิตซา และอันดับที่สองในการชิงแชมป์โลกประเภทผู้ผลิตของฤดูกาล 2007 อย่างไรก็ตาม วิกฤตการณ์การเงินโลกในขณะนั้นส่งผลให้บีเอ็มดับเบิลยูขายทีมคืนให้แก่เพเทอร์ เซาเบอร์ หลังสิ้นสุดฤดูกาล 2009 เซาเบอร์กลับมาเป็นทีมผู้ผลิตอิสระอีกครั้งในฤดูกาล 2010 จนถึง 2025 โดยเป็นลูกค้าเครื่องยนต์ของแฟร์รารี แต่ต้องประสบปัญหาทางการเงิน เพเทอร์ เซาเบอร์ จึงขายหุ้นของเขาในทีมให้แก่บริษัทจัดการลงทุนสัญชาติสวิส ลองโบว์ไฟแนนซ์ ใน ค.ศ. 2016 ซึ่งเข้ามาปรับโครงสร้างการบริหารงานของทีมใหม่ และยกเลิกแผนความร่วมมือทางเทคนิคกับฮอนด้า ใน ค.ศ. 2018 เซาเบอร์ได้ทำข้อตกลงการสนับสนุนหลักและลงแข่งในชื่อของอัลฟาโรเมโอตั้งแต่ฤดูกาล 2019 ถึง 2023 บริษัท อาวดี้ เอจี ซื้อกิจการของทีมใน ค.ศ. 2024 โดยมีเป้าหมายที่จะเปลี่ยนเซาเบอร์ให้เป็นทีมผู้ผลิตของอาวดี้สำหรับการแข่งขันในฤดูกาล 2026 ทีมได้รับการสนับสนุนจากสเตกและคิกในสองฤดูกาลสุดท้าย และแข่งขันในชื่อ สเตกเอฟวันทีมคิกเซาเบอร์ (อังกฤษ: Stake F1 Team Kick Sauber) หรือ คิกเซาเบอร์ ขึ้นอยู่กับกฎหมายการโฆษณาการพนันในแต่ละประเทศที่เป็นเจ้าภาพการแข่งขัน สถิติการแข่งขัน หมายเหตุ อ้างอิง แหล่งข้อมูลอื่น